**NJUK**

Njuk er stølen til Haugen, Såkvitne og Nesbø og ligg fint oppå fjellkamben på vestsida av dalføret rett oppfor gardane. Njuk skal vera eit svært gamalt namn- *eit framspring i fjellet*. Kanskje har det samanheng med forma på den runde fjellknausen me ser nedanfor og som ligg attmed stølen.

På Njuk hadde kvart bruk sitt træe ( teig) som vart hausta og høyet frakta heim på sloe (ein slede laga av lauvtregreiner som vart brukt til å frakta høy på ned bratte lier). Stølsvegen til Njuk var ikkje av dei lettaste frå gammalt av. Det vart i 30- åra sett opp løypestreng frå Njuk til Såkvitne og sendt mjølk heim på. Draglina vart sveiva oppatt med hand.

Torbjørg Nesbø fødd Såkvitne var siste budeuia og året var 1946.

I same fjellområde finst og andre tufter etter stølshus, såleis ei tuft i Vatnadalane.

På Njuk står i dag selet på Såkvitne bruksnummer 1 og på bruksnummer 3 vart det på 1990 – talet sett opp stølshus av ei gammal kårstove frå Herre på Bordalen. På Haugen, bruksnummer 2 hadde Nils Haugen sett seg opp stølshus. Det vart teke av eit stormkast i januar 1994 og hamna på taket eit godt stykke unna. Nytt stølshus er komme oppatt seinare.

God tur!

Granvin turlag

Kjelde: «*Stølane i Granvin» av Torbjørn Seim og lokalkjende.*